Source: http://masfelstudio.com/portfolio/dunakeszi-jarasbirosag-es-jarasi-ugyeszseg/
Timestamp: 2020-07-05 07:26:19+00:00

Document:
DUNAKESZI – JÁRÁSBÍRÓSÁG ÉS JÁRÁSI ÜGYÉSZSÉG – Másfél Építész Stúdió
építész.tervezők : Sebestyén Péter, Zsiga Zoltán, Szüsz Dániel, Koronczi Péter Attila
munkatársak : Kinászt András, Kovács Attila
A tervezési terület Dunakeszin, a Verseny utcában található. A hosszúkás, szabálytalan alakú, kelet – nyugat irányú építési telek dél-keleti kiharapásába a volt lovarda épülete ékelődik, mely helyi védettséget élvez. A déli oldalt fenyőfák dominálta közkert, északról egy utcafrontra kitolt kis, önálló kereskedelmi egység, és egy az utcafrontról erősen visszahúzott, két szint, plusz manzárd-tetőteres kialakítású, nagyméretű épület alkotják a le- és térhatárolást.
építész tervezők : Sebestyén Péter, Zsiga Zoltán, Szüsz Dániel, Koronczi Péter Attila
A beépítési koncepcióban egyszerű, aszimmetrikusan felosztott területet határoztunk meg, melyek terepszint alatti kiterjedése meghaladja a felmenő szintek vízszintes vetületét. A terepszint alatti beépítés az északi oldalhatártól indul, az oldalkertet az épülettömeg mellet északról gépkocsival járható lapostető borítja. Az építési hely déli felébe nem terveztünk épületrészeket.
A tervezett tömeg hosszú pengeként az északi beépítési határon, hat méter szélességű oldalkertet hagyva húzódik, az előírt öt méteres előkertet megtartva feszül az utcafrontnak és hosszirányban majdnem teljesen kihasználja az építési helyet. A közel húsz méteres hátsókertet hagyó tömeget a mélygarázsba vezető rámpa zárja le. Az épülettömeg déli határát a szabálytalan építési hely hat méter széles oldalkertje alkotja.
Erre a nyújtott 1:4 arányú téglalap területre helyeztük el a kiírásban szereplő funkciókat, szem előtt tartva a pályázati iránymutatást és az egyes helyiségek rendeltetéséből adódó alapvetéseket.
Az épület tervezés során a Kiíró által megfogalmazott tervezési programot követtük, a szükséges számú és méretű helyiséget, azok komplex térkapcsolataival együtt helyeztük el az épületen belül. A kettős funkció miatt a bírósági és ügyészségi területeteket elkülönített épületrészekben helyeztük el, így az épületen belüli közlekedés és kapcsolat biztosított a két egység között, de az épület vagyonkezelése a bírósági és ügyészségi szervezet között a területhasználat alapján megosztásra kerülhet. Az épületgépészeti- és villamossági rendszerekben a külön mérhető rendszerként történő kialakítás, a kültéri közműcsatlakozástól kezdődően megoldható.
ÉPÍTÉSZETI MEGJELENÉS, FUNKCIÓ
A tervezett épület funkciója kettős, melyet a tömegformálással és telepítéssel is igyekeztünk megjeleníteni. Az épület formálását és elhelyezését elsődlegesen a funkció kettőssége, a kisvárosias lépték megőrzése és a Bíróság – Ügyészség épület méltóságának, komolyságának megmutatása mellett a nyitott szolgáltató jellegű, ügyfélbarát megjelenés alakította. A tervezés során törekedtünk arra, hogy mind a dolgozók, mind az ügyfelek részére igényes, áttekinthető, a kor építészeti és technikai fejlettségének megfelelő épített környezetet teremtsünk, melyet fizikailag és alaprajzi, transzcendens módon is a rend és áttekinthetőség uralnak.
A bírósági- és ügyészségi épületrészek teljesen különálló, egymástól független egységként kerültek kialakításra. A két egységet egy zárt udvar – megközelítési lehetőség választja el, mely így nem csak alaprajzban, de az épület tömegben is markánsan megjelöli a két funkció határát. A két tömeg két ellentétes oldalon csatlakozik, a földszinti, déli rész az ügyészség bejáratát jelöli ki, míg az emeleti, északi folyosó a belső, dolgozói átközlekedést biztosítja.
Az épület kettős tömeg hosszirányban, pengeként helyezkedik el az építési telken. A megközelítési útvonalak alkotta tengelyeket figyelembe véve formáltuk és alakítottuk az alaprajzot. A földszinten, az utcafronthoz legközelebbi épületrészben kapott helyet az Ügyfélcentrum, mely valószínűleg a legnagyobb forgalmat bonyolítja, illetve a működés során elsődleges platformot képez a dolgozók és ügyfelek között. Kialakítása során törekedtünk rá, hogy könnyen elérhető és megközelíthető legyen fizikailag. Egyszerű belső tere jól áttekinthető, közvetlen szolgáltatás jellegű kapcsolat biztosítására alkalmas. Az ügyfélcentrum egység az egységben, tér a térben, a bíróság belső tereitől nagyvonalú közlekedőterek határolják el.
A bírósági fő térrendező egységei a tárgyalótermek. A földszinten két közepes és a nagytárgyaló kapott helyet, egyértelmű, transzparens ügyféloldali megközelítéssel és rejtett, funkcionális belső, dolgozói és védett közlekedőkkel. A közlekedők közötti terekben kapnak helyet a tárgyalók, a bent és a kint találkozása. Az épület fő funkciós egysége, melynek szilárd, megkérdőjelezhetetlen egységét egy belső épületmag zárja magába. A tárgyalótermek közé ékelődik az előzetes beszélő egysége, szintén kétoldali megközelítési lehetőséggel.
Az ügyfelek az előtéri közlekedő magból érhetik el az első emeletet, ahol a további tárgyalóegységek, ügyvédi és ülnöki várók sorakoznak. A szint a földszinti épületmagok kontúrját viszi tovább. A tárgyalók itt is kettős megközelítési rendszerrel kerültek kialakításra, biztosítva az ügyfelek és bírói, dolgozói közlekedés különválasztását.
A következő szintek a tárgyalók alkotta mag kontúrján épülnek tovább, ezek tartalmazzák a dolgozói adminisztráció egységeit, kiegészülve a gyermek meghallgató, védett tanú szobával. Az irodák elhelyezése és nagyarányú üvegezése közvetlen kapcsolatot létesít a zöld környezettel, délen a közparkkal és északon a visszahúzottan megépült szomszéd épület miatt, annak nagyméretű ligetes előkertjével. Az irodák elhelyezése bár kilátást biztosít, az utcaszinti környezetet és közvetlen belátást kizárja.
Az ügyészség épülete a hátsó térbe húzódik, önálló megközelítésével jól elkülönül a bíróság épületétől. Közvetlen kapcsolatunk a híd módjára működő emeleti átkötés biztosítja, ahonnan az ügyészségi dolgozók közvetlenül a tárgyalótermek védett megközelítési útvonalára érkezhetnek. Az ügyészségi épület telepítése, mérete és racionálisan szabott, gazdaságos alaprajza lehetőséget ad arra, hogy ügyészségi irodák megfelelő mennyiségű és minőségű bevilágítófelületre tegyenek szert. A rendeltetési egységek egy középső közlekedő magról nyílnak, csökkentve így a kihasználatlan terek arányát.
A formálás során létrejöhetett a bírósági épület magja, egy tömör kevéssé áttört tömeg, melyhez az első két szinten transzparens közlekedő terek simulnak, biztosítva a kint és bent kapcsolatát, belátást engedve így a bíróság munkájába a külső személőnek is, egészen addig a vonalig, míg ez megengedhető.
ÉPÜLET MEGKÖZELÍTÉSE, BEJÁRATOK, PARKOLÓK
Dolgozói és ügyfél parkolók
Az alkalmazotti és az ügyfél-parkolókat elkülönített módon kerültek kialakításra, a bírósági dolgozók az épület mélygarázsában parkolhatnak, helyezhetik el kerékpárjaikat. Az ügyészségi dolgozók a déli, őrzött, felszíni parkolót használhatják, kerékpárjaikat, a bírósági dolgozókkal azonos módon helyezhetik el. Az ügyfelek részére a telken belül akadálymentes ügyfélparkoló létesül, a további ügyfélparkolók az épület 200 méteres körzetében meglévő, illetve a szabályozási terv alapján későbbiekben létesülő parkolóhelyeket használhatják.
Az épület gépjárművel történő megközelítésekor egyértelműen különválik az ügyfelek megközelítése és a többi, üzemi megközelítés. Az mozgásukban korlátozott ügyfelek a területet a Verseny utcából közelíthetik meg, ahol szilárd burkolatú, két gépkocsibeállóval rendelkező, akadálymentes parkolóhelyeket biztosító személygépjármű parkolóban állhatnak meg. A parkolótól a bíróság és az ügyészség épületéhez is jól kijelölt, szilárd burkolatú felületek vezetnek.
Az üzemi megközelítések, az ügyészségi, dolgozói megközelítést kivéve, az északi telekhatáron történnek, ellenőrzött módon, ahol zárható, távolról működtethető, portaszolgálatról videokapcsolaton követhető beléptetőrendszer üzemel. A dolgozók kártyás beléptetőrendszeren keresztül közelíthetik meg munkahelyüket, a kerékpárral, vagy gépjárművel érkezők a pinceszintre hajthatnak, ahol elhelyezhetik a járműveket, majd az épületen belül megközelíthetik munkaállomásaikat.
A gyalogosan érkezők az északi dolgozói bejáraton a földszintre érkeznek. Az ügyészségi dolgozói parkoló, felszíni, őrzött parkolóként az épület déli oldalkertjében, az akadálymentes ügyfélparkolók mellett létesül. Ebből a parkolóból az ügyészségi főbejárat akadálymentes módon, szilárd burkolatú járdán keresztül elérhető.
Tanú, valamint büntetés-végrehajtási busz ugyan ezen a kapun jut az északi útvonalra és egy újabb kapun keresztül a két épület közötti udvarra hajthat be, ahol bejutási lehetőség biztosított mind a bíróság, mind az ügyészség épületébe. Ugyan ez a megközelítési lehetőség biztosítja az ellenőrzött gazdasági bejáratot.
Az épület ügyfelek számára biztosított főbejárata, a járásbírósági főbejárat az épület dél-nyugati részén található, a Verseny utcáról nyílik, de a tágas közlekedő terek az ügyfélparkolóból is jól láthatók, jól kijelölve így a megközelítés helyét és útvonalát. A bejárat egy szélfogón keresztül vezet az épületbe, a közlekedési útvonalak mellett került elhelyezésre az biztonsági szolgálat, ahol a személy- és csomagvizsgálás lehetőség biztosított.
Az ügyészségi épület bejárata a telken hátrébb húzva helyezkedik el, a gyalogos útvonalakról könnyen felismerhetően, kijelölve a megközelítési lehetőségeket, az érkezés irányától függően. Mind a bírósági, mind az ügyészségi bejáratok, dolgozói és ügyfél részről egyaránt, biztosítják az épület akadálymentes megközelítését.
A büntetés-végrehajtási bejárat a zárt udvarból nyílik, egyaránt lehetőséget ad az ügyészségi és a bíróság épület akadálymentes megközelítésére, illetve a bíróság épületén belül az őrizetes váró, tárgyalótermek, gyermek meghallgató és védett tanúszoba elérésére, védett útvonalon.
ÉPÜLETSZERKEZETI RENDSZEREK
Az épület vasbeton szerkezeti rendszerrel rendelkezik, így biztosítja a relatív legkisebb keresztmetszeti vastagságokkal a legjobb arányú területfelhasználást. A vasbeton szerkezetek alkalmazása gyors, pontos és gazdaságos építést tesz lehetővé, a komplex épületszerkezeti rendszerek kiképzéséhez a vasbeton határoló szerkezeteket réteges szerkezetekké történő alakítása ad lehetőséget. A homlokzati falak hőszigetelt, szerelt burkolatos kialakításúak, a lapostető pedig zöldtetőként került kialakításra.
Az épület vasbeton lemez alapozással készül, határoló falai, belső teherhordó falai, közlekedő magjai szintén vasbetonból készülnek. A tárgyalótermek és a további akusztikailag védett terek hanggátló módon kerülnek kialakításra, mészhomok falazóelemek segítségével. Az egyszerű, különleges igényt nem támasztó válaszfalak szerelt szerkezetű, gipszkarton falak.
Az épületben monolit vasbeton födémrendszer készül, a megfelelő technológiai, és akusztikai rétegekkel. Ezek a szerkezetek komplexen elégítik ki a követelményeket.
A homlokzati falak hőszigetelt kivitelben készülnek, a falak felületére szerelt mészkő, illetve fémlemez burkolat kerül, átszellőztetett légréses kialakítással. A homlokzati nyílászárók hőhídmentes alumínium profilokból, illetve hőhídmentes alumínium függönyfal szerkezetekből kerülnek kialakításra. A nyílászárók elé, mintegy másodlagos felületként árnyékolószerkezetek kerülnek. Az árnyékolók fel és leeresztésével, illetve a lamellák pozicionálásával hatékonyan használhatjuk fel, vagy zárhatjuk ki a szolár energiát az épületből, csökkentve ezzel a fűtés-hűtési költségeit, illetve hatékonyan árnyékolhatjuk belső tereket, ezáltal megfelelő munkafeltételeket teremtünk.
Az épület lapostetővel történő kialakítása lehetőséget ad intenzív lapostetők létrehozására – 41 cm vastagságú termőréteggel – mely javítja az épület hőháztartását is, de alapvetően a környező zöldfelületek mennyiségét növeli. A zöldtető nyáron kevésbé melegszik fel azáltal az épület közvetlen környezetére is pozitív hatással van.
Az épület energiagazdálkodása során arra törekedtünk, hogy a felhasználandó energia mennyiségét optimalizáljuk. A cél eléréséhez korszerű, átszellőztetett légréssel rendelkező homlokzati felületeket, háromrétegű üvegezéssel ellátott, árnyékolóval felszerelt homlokzati nyílászárókat használtunk fel. A homlokzati árnyékolókat épületvezérlési rendszer fogja össze, így az árnyékolók pozíciója és a lamellák állása minden esetben optimumon tartható, az épület energiafelhasználása szempontjából. A korszerű hőszigetelt szerkezetek ugyan ezt a célt szolgálják, míg a létesített zöldtetők az épület közvetlen környezetének felmelegedését is gátolják.
Az épületgépészeti és villamossági belső hálózatok a közműcsatlakozással együtt a közterületen lévő külső közmű csatlakozási pontig megtervezhetők, a bírósági illetve az ügyészségi épületrész egymástól teljesen elválasztott rendszerként működtethető.
Az épület primer energiaigénye talajszondás hőszivattyú alkalmazásával kielégíthető, mellyel alternatív megújuló energia használható fel a fűtési és használati melegvíz biztosítására. Ezzel együtt egyéb gázfogyasztó berendezések, és a hozzájuk tartozó égéstermék elvezető kémények elhagyását érhetjük el. Az épületben részben alacsony hőmérsékletű felületi fűtésként – padlófűtés –, részben légfűtést terveztünk.
A tárgyalótermekben és az irodákban VRV rendszerű, hűtésre és fűtésre egyaránt alkalmas hőleadó berendezések kerülnek, melyek szabályozása oldalfali termosztátokkal megoldható, a rendszer kültéri egységei a lapostetőkre telepíthetők.
Az épület helyiségeinek szellőztetése általános esetben természetes úton megoldható. Homlokzati nyílással nem rendelkező tárgyalók és a nagyobb forgalmú terek friss levegő biztosítására hővisszanyerővel ellátott szellőzést terveztünk, utófűtéssel. A gépekhez kapcsolódnak a befúvó és elszívó légcsatornák, melyek a helyiségek álmennyezetében haladnak. A szellőző rendszerek (gépek) működtetését egy egyedi felügyeleti rendszerhez kapcsolódó intelligens automatika végzi.
Az esővíz öntözési hasznosítása megoldható a telken belül, a keleti telekrészen elhelyezhető felszín alatti műanyag esővíz tározó segítségével. A tartályok túlfolyókkal előre kialakított kavicsszivárgóba csatlakoznak, melyek a feleslegessé vált csapadékvizet telken belül elszikkasztják.
Bírósági és ügyészségi épületrészek elektromos ellátása a gépészeti rendszerhez hasonlóan külön közműcsatlakozással és mérőberendezéssel alakítandó ki.
Az épületben állandó üzemű áramkört kell kiépíteni. A gépészeti, informatikai és konyhai berendezések részére külön-külön erősáramú leágazást tervezünk, melyeket a főkapcsoló szekrényben fogyasztócsoportonként szakaszolunk a 24 órás áramkörök egyszerű lekapcsolásának gátlásával.
A megújuló energiaforrásból kiépített fűtési rendszerekhez „H” tarifás mérőberendezéseket kell kiépíteni.
Napelemes villamos energia termelő rendszerek számára biztosítani kell a csatlakozási lehetőséget a fővezeték hálózaton. Az épület kedvező tájolása lehetőséget biztosít egy esetleges fotovoltaikus rendszer gazdaságos kiépítéséhez a lapostetőn.
A kiírásban megfogalmazott gyengeáramra és informatikai rendszerekre vonatkozó elvárásokat figyelembe vettük, azok maradéktalanul megvalósíthatók.
“A pályamű a bíróság és ügyészség épületét egymástól határozottan elválasztva a telek északi oldalán helyezi el, és összeköttetésüket csak a pinceszinten, valamint egy I. emeleti átjáró hídon keresztül biztosítja. Az ügyészség önálló épületként kezelése elvben elfogadható, de hátsókerti elhelyezése ellentmond annak a kívánalomnak, hogy mindkét intézmény (közel) egyenrangú elemként alkosson funkcionális és építészeti egységet. A be nem épített telekterület felhasználása elhibázott, hiszen a bíróság épületének javasolt megformálása szinte kínálná, hogy az elegáns főhomlokzat saját értékes kertjére nézzen, ezzel szemben a terv a déli előkertbe egy másodlagos gépkocsi bejáratot nyit és a közkerttel határos sávban az ügyészségi dolgozók számára felszíni parkolót helyez el. A zöldterület nagy részének feláldozása a közlekedési területek javára elhibázott megoldás. A javasolt telepítéssel a Bírálóbizottság – részben az ügyészségi szárny hátsókertbe történő “száműzése”, részben a telek adottságainak figyelmen kívül hagyása miatt – nem értett egyet.
Az épület-együttes gépkocsival történő megközelítése két bejáraton keresztül a Verseny u. felől biztosított úgy, hogy az északi bejáratot a BV és a bírósági dolgozók, míg a délit az akadálymentes parkoló , valamint az ügyészség munkatársai vehetik igénybe. A két önálló épületszárnyba a gyalogos bejáratok is elkülönítetten nyílnak, ám míg a bíróság bejárata az utca felől rövid és jól látható közlekedőből vezet az épület sarkához, addig az ügyészség eldugott pozíciója, illetve a telken belüli nagy kerülő miatt az épület-szárny feltárása helytelen. Ugyancsak vitatható megoldás a bírósági szárny elkülönített (alternatív) dolgozói bejárata, mely a gyalogos és gépkocsi forgalom azonos felületen vezetése miatt balesetveszélyes is. A BV-területeknek a két épülettömeg közötti elhelyezése ötletes, a jármű parkolóhelye és a közlekedési rendszere átgondolt, a funkciók külön is megközelíthetők, viszont az ügyfél-parkolók elhelyezésére a terv nem ad értékelhető megoldást, a Verseny u. túloldalán lévő terület igénybevételének lehetősége ugyanis több szempontból is kérdéses.
A bírósági és az ügyészségi épületrészek elvárt elkülönítése a tervben jól teljesül, ugyanakkor az épület külső megjelenése a bíróság arculatát nem fejezi ki kellően, az ügyészséget pedig méltánytalanul eldugja az ügyfelek elől. Az ügyészségi szárny alaprajzi rendszere a lépcső elhelyezés miatt kedvezőtlen, az irodahelyiségek egy része a BV-parkoló felé nyílik, holott jobb lenne erre az oldalra alárendelt vagy kiegészítő funkciója helyiségeket tenni.”
“A bírósági ügyfeles bejárat az épület rövidebb oldaláról nyílik, a biztonsági beléptetésre megfelelő a tágas bejárati előtér. A lépcsők és liftek kialakítása átgondolt, az ügyfeles csak az I. emeletig megy fel, a dolgozói viszont a III. emeletig biztosított. Az irat-lift minden szintet összeköt, bár kapcsolata az irattáral, az ügyfélközponttal és a kezelőirodákkal nem közvetlen. A tárgyalók kialakítása kedvező hiszen két szinten helyezkednek el és valamennyihez tartozik alternatív folyosó. A homlokzati kapcsolattal rendelkező tárgyalók zárt kialakítása indokolatlan, a nagy tárgyaló homlokzati megnyitásával elhagyható lenne a zeg-zugos felülvilágító, illetve az emeleti tárgyalók területe is növelhető lett volna.
A pályamű bírósági szempontból kiváló beosztású, kedvező elrendezésű javaslatokat ad. Az épületen belül a publikus és a korlátozottan használható részek elkülönítése minden szinten megoldott. Az irodai szint híven követi a “bíró-leírok-bíró” dolgozószoba beosztást. Az ügyészség emeleti hídon való kapcsolatából adódóan a földszinti tárgyalók megközelítése nehézkes, és az ügyészek csak a védett folyosókon keresztül tudják megközelíteni a tárgyalókat, ami eltér az eddig megszokott kialakítástól. A mediációs- és gyermek-meghallgató, valamint a védett tanú helyiség a II. emeleten a dolgozói zónában van, holott annak publikus terültek között kellene helyet biztosítani. Az ügyfelek részére kialakított várók természetes fénnyel bevilágítottak, külső belátást mégis korlátozottan engednek, ami előnyös megoldás. Az irodai helyiségek természetes megvilágítást kaptak, a tárgyalók viszont teljesen zártak, amit elhelyezésük nem minden esetben indokol. Az épület formájából adódó tetőterasz kialakítása dicsérendő, megközelítése azonban átgondolást igényel.
Mivel a telekkel határos közkert sűrűn fásult területe a Verseny u. délről érkező forgalma elől az épület-együttest szinte teljesen takarja, a valóságos közterületi látványt az utcában megjelenő, szinte teljesen zárt oldalhomlokzat jelenti. A zárt és nyitott homlokzati részek, az együtt kezelt szintek ugyanakkor ügyesen elrejtik az épület méreteit, a ház megjelenése letisztult, sőt túlzottan is semleges, így nem kommunikálja a belső funkciót a környezete felé. A homlokzat nyílásainak kiosztása az egyébként logikus alaprajzi megoldások esetében is esetleges, a tömör felületek burkolat- illetve színváltásainak logikája nem érzékelhető. Az épület-együttes telepítéséből következő ellentmondást az önmagában igényes tömeg- és homlokzat formálás sem tudja feloldani.
A Bírálóbizottság a pályaművet értékes részlet-megoldásait elismerve rangsorolás nélküli megvételben és díjazásban részesítette.”

References: Bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság